Sandra Jackson, umirovljenica koja pomaže umirovljenicima
Ova 68-godišnjakinja kaže da je volonterstvo 'dio njenog života' još od fakultetskih dana, kad je besplatno podučavala siročad
Sandra Jackson kaže da planira nastaviti s volonterskim radom još 10 do 12 godina – dokle god može pridonositi zajednici u kojoj živi, a nije joj potrebna tuđa pomoć Sandra Jackson iz Pasadene u državi Maryland vjeruje da svatko ima nešto čime može pridonijeti svojoj zajednici. Ona tu radi tako što pomaže svojim sugrađanima poznije dobi. 68-ogodišnja Sandra Jackson skoro svaki dan pomaže starijim osobama tako što ih vozi na razne destinacije. Upravo je stigla do 80-godišnje Peggy Sweeney, koju treba odvesti na liječnički pregled. Sandra Jackson kaže da da ovakvu pomoć pruža već 17 godina. Volontirati je počela nakon diplome iz gerontologije. Zajedno sa dvoje prijatelja tražila je načine putem kojih bi mogla pomoći starijim stanovnicima svoga grada. "Vidjeli smo da svatko od njih želi ostati u vlastitom domu. No, mnogi u tim godinama više ne mogu voziti automobil, posebno u ruralnim dijelovima, kao ovdje. A javni prijevoz ne postoji" - kaže Sandra Jackson. S iskustvom prijevoza ljudi na zdravstvene preglede, u ljekarne i samoposluge, Jackson je osnovala neprofitnu organizaciju Partners In Care, Partneri u skrbi, koja povezuje volontere s ljudima kojima je potrebna pomoć. Njih su pokušali naći preko oglasa. Isprva su imali 13-ero ljudi i 13 dobrovoljaca za pružanje pomoći. Sada, kaže Sandra Jackson, imaju dvije i pol tisuće članova. Partners in Care funkcionira na principu ‘time bankinga’ ili razmjene usluga. Kad volonteri obavljaju svoj zadatak, poput usluge vožnje doktoru, oni zarađuju sate koje mogu iskoristiti kasnije - pokloniti ih drugoj osobi ili ih iskoristiti za pomoć lokalnoj banci. "Prosječna dob dobrovoljaca je 75 godina. Mnogi od njih su udovice koje su ostale u svojim domovima i doniranje vlastita slobodnog vremena savršeno im odgovara jer tako uspijevaju održavati svoj dom. Ako im se nešto pokvari u kući, zovu nas. Mi i za te poslove upošljavamo volontere – majstore koji će im uskočiti u pomoć" - kaže naša sugovornica. Svakog mjeseca prijavi se nekoliko novih dobrovoljaca. Iako ih većina razvozi ljude, Sandra Jackson kaže da svatko od njih ima neki drugi talent, svatko može nas voj način pomoći. Posao organizacije Partners In Care je, kaže ona, pomoći tim ljudima da pomognu drugima. To je ono što održava ovaj program. Jackson kaže da je volonterstvo dio njenog života još od fakultetskih dana, kad je besplatno podučavala siročad u svom dijelu grada. Nedavno joj je dodijeljena nagrada nazvana “Stariji volonteri obogaćuju Ameriku,” namijenjena dobrovoljcima starijim od 50 godina. "Osjećam se vrlo sretnom i povlaštenom što sam u mogućnosti raditi ovaj posao u mojoj dobi. Prava je nagrada kad shvatite da ste nečiji život učinili boljim, a to se događa gotovo svakog dana. Zbog toga se osjećam jako dobro" - kaže nam Sandra Jackson, koja planira nastaviti s volonterskim radom još 10 do 12 godina – dokle god joj ne bude trebala tuđa pomoć.